သက်သက်ခိုင်

ဒေါက်တာ **သက်သက်ခိုင်** (၁၉ ဩဂုတ် ၁၉၆၇ မွေးဖွား) သည် နိုင်ငံရေးသမား၊ ဆရာဝန်နှင့် စီးပွားရေးလုပ်ငန်းရှင်တစ်ဦး ဖြစ်သည်။ နိုင်ငံတော်စီမံအုပ်ချုပ်ရေးကောင်စီ လက်ထက် ၂၀၂၁ ခုနှစ်မှ ၂၀၂၅ ခုနှစ်အထိ ကာလအတွင်း ပြည်ထောင်စုဝန်ကြီးအဖြစ် ဝန်ကြီးဌာန နှစ်ခုကို ဆက်တိုက်ဦးဆောင်တာဝန်ယူခဲ့သည်။

သူသည် ဒုတိယအကြိမ် ပြည်သူ့လွှတ်တော်တွင် ရန်ကုန်တိုင်းဒေသကြီး၊ ဒဂုံမြို့နယ် မဲဆန္ဒနယ်မှ ကိုယ်စားလှယ်အဖြစ် ရွေးကောက်ခံခဲ့ရသူဖြစ်သည်။

နိုင်ငံရေးလောကသို့ ဝင်ရောက်ချိန်မတိုင်မီကပင် စီးပွားရေးလုပ်ငန်းများ ထူထောင်ခဲ့သူဖြစ်ပြီး ရွှေ၊ ငွေ၊ ကျောက်မျက်ရတနာကဏ္ဍတွင် ကုမ္ပဏီများ ပိုင်ဆိုင်သည့် လုပ်ငန်းရှင်တစ်ဦးလည်းဖြစ်သည်။

ထို့အပြင် သူမသည် ပြည်သူ့ရှေ့ဆောင်ပါတီ (PPP) ကို စတင်တည်ထောင်ရာတွင် ပါဝင်ခဲ့သူအဖြစ်လည်း လူသိများသည်။ 

## အစောပိုင်းဘဝနှင့် ပညာရေး 
ဒေါက်တာသက်သက်ခိုင်ကို မိုးကုတ်မြို့၌ ၁၉၆၇ ခုနှစ်တွင် မွေးဖွားခဲ့ပြီး မန္တလေးဆေးတက္ကသိုလ် သို့တက်ရောက်ပြီး ရန်ကုန်ဆေးတက္ကသိုလ် (၁) မှ ၁၉၉၀ ခုနှစ်တွင် ဘွဲ့ရခဲ့သည်။  ကျောက်မျက်ရတနာ လုပ်ငန်းကို လုပ်ကိုင်ခဲ့သည်။

သက်သက်ခိုင်သည်  စီးပွားစီမံမဟာဘွဲ့ (Master of Business Administration) ကို ရန်ကုန်တက္ကသိုလ်မှလည်းကောင်း နန့်ယန်းတက္ကသိုလ်မှလည်းကောင်း ရရှိခဲ့သည်။ ထို့နောက် အမေရိကန်ပြည်ထောင်စု၊ မင်နီဆိုးတားမြို့၌ အခြေစိုက်သည့် အငြင်းပွားဖွယ် အွန်လိုင်းဖြင့်လည်ပတ်သော အကျိုးမြတ်ရယူ၍ဘွဲ့ပေးသော ဝေါ့လ်ဒန်တက္ကသိုလ်မှ ပြည်သူ့စီမံနှင့် ခေါင်းဆောင်မှုဘာသာရပ် (Public Management and Leadership) ဖြင့် ပါရဂူဘွဲ့ရရှိခဲ့သည်။

## နိုင်ငံရေးဘဝ 
၂၀၁၄ ခုနှစ်တွင် အမျိုးသားဒီမိုကရေစီအဖွဲ့ချုပ်မှတဆင့် နိုင်ငံရေးလောက သို့ စတင်ဝင်ရောက်လာခဲ့သည်။ ၂၀၁၅ ခုနှစ် အထွေထွေ ရွေးကောက်ပွဲတွင် ဒဂုံမြို့နယ်မှ အနိုင်ရပြီး ပြည်သူ့လွှတ်တော် အမတ်ဖြစ်လာခဲ့သည်။ စတင်ဝင်ရောက်စဉ်ကပင် နိုင်ငံ၏ စီးပွားရေး ဖွံ့ဖြိုးတိုးတက်ရေးကိစ္စများ ကို စဉ်ဆက်မပြတ်ဆွေးနွေးခဲ့သည်။ အောင်မြင်သော စီးပွားရေးလုပ်ငန်းရှင်တစ်ဦးဖြစ်ပြီး စီမံခန့်ခွဲရေးရာများ ကျွမ်းကျင်သောကြောင့် အုပ်ချုပ်ရေးကဏ္ဍတွင် ရာထူးပေးခံရမည်ဟု အထူးရေပန်းစားခဲ့သည်။ သို့သော် အမျိုးသားဒီမိုကရေစီ အဖွဲ့ချုပ်၏ လုပ်ကိုင်ဆောင်ရွက်မှုများကို လူသိရှင်ကြားဝေဖန်မှုများကြောင့် ပါတီတွင်း တာဝန်များ ရပ်ဆိုင်းခံခဲ့ရသည်။

၂၀၁၆ တွင် သက်သက်ခိုင်သည် ရန်ကုန်တိုင်းဒေသကြီးအစိုးရအဖွဲ့က အဆောက်အဦဆိုင်ရာစည်းမျဉ်းများကို လိုက်နာမှုမရှိသည့် အထပ်မြင့်ဆောက်လုပ်ရေး လုပ်ငန်းအခု (၂၀၀) ကျော်ကို ရပ်ဆိုင်းသည့်ကြေညာချက်ကို ဝေဖန်ခဲ့၏ ။ သက်သက်ခိုင်ကိုယ်တိုင်သည် ဗဟန်းမြို့နယ်ရှိ အထပ်မြင့်ဆောက်လုပ်ရေးလုပ်ငန်းများတွင် အဓိကရင်းနှီးမြှုပ်နှံသူတစ်ဦးဖြစ်နေသောကြောင့်ပင်ဖြစ်သည်။

အမျိုးသားဒီမိုကရေစီအဖွဲ့ချုပ်မှ ထွက်လာပြီးနောက် ၂၀၁၉ခုနှစ်တွင် ပြည်သူ့ရှေ့ဆောင်ပါတီကို တည်ထောင်ခဲ့သည်။၂၀၂၀ပြည့်နှစ်ရွေးကောက်ပွဲတွင် မရမ်းကုန်းမြို့နယ် ပြည်သူ့လွှတ်တော်ကိုယ်စားလှယ်အဖြစ် ဝင်ရောက်ယှဉ်ပြိုင်ခဲ့သည်။ မဲဆန္ဒနယ်၏ ၇.၀၃ရာခိုင်နှုန်းဖြစ်သော ၄၉၃၄မဲသာ ရရှိခဲ့ပြီး အမျိုးသားဒီမိုကရေစီအဖွဲ့ချုပ်မှ ဒေါ်မေဝင်းမြင့်အား ရှုံးနိမ့်ခဲ့သည်။  

### ပြည်ထောင်စုဝန်ကြီးဘဝ 
၂၀၂၁ အာဏာသိမ်းမှုဖြစ်ပွားပြီးနောက် စစ်ကောင်စီမှ ဖွဲ့စည်းသော စစ်အစိုးရအဖွဲ့တွင် လူမှုဝန်ထမ်း ကယ်ဆယ်ရေးနှင့် ပြန်လည်နေရာချထားရေး ပြည်ထောင်စုဝန်ကြီး ဖြစ်လာသည်။ ထိုဝန်ကြီးရာထူးရယူမှုအား အကြီးအကျယ်ဝေဖန်ခံခဲ့ရ၍ စစ်ကောင်စီ၏ တောင်းဆိုမှုကို ဆောင်ရွက်သည့်အတွက် သာကူး (turncoat) တစ်ဦးအဖြစ် ပုံရိပ်ကို ပိုမိုထင်ဟပ်စေခဲ့သည်။ မြန်မာနိုင်ငံရှိ အင်တာနက်သုံးစွဲသူများက တုံ့ပြန်သည့်အနေဖြင့် သူမ၏ ကျောက်မျက်ရတနာလုပ်ငန်းများကို အများပြည်သူက ဝယ်ယူခြင်းမရှိစေရန် တောင်းဆိုခဲ့ကြ၏ ။၂၀၂၅ ခုနှစ်၊ ဇန်နဝါရီ ၃၁ ရက်တွင် ပြည်ထောင်စုဝန်ကြီးအဖြစ်မှ အနားပေးခံရသည်။ 

### ၂၀၂၅ ရွေးကောက်ပွဲ ပိတ်ဆို့ခံရမှု 
သူသည် အထွေထွေရွေးကောက်ပွဲ ၂၀၂၅ တွင် ပါဝင်ယှဉ်ပြိုင်ရန်အတွက် ရန်ကုန်တိုင်းဒေသကြီး၊အမျိုးသားလွှတ်တော်၊ အမှတ်(၂) မဲဆန္ဒနယ် မှနေ၍ ကိုယ်စားလှယ်လောင်းအဖြစ် ၎င်းဦးဆောင်သည့် ပြည်သူ့ရှေ့ဆောင်ပါတီ ကိုယ်စားပြုမှုဖြင့် လျှောက်ထားခဲ့သည်။ ရန်ကုန်တိုင်းဒေသကြီး ရွေးကောက်ပွဲကော်မရှင်အဖွဲ့ခွဲက ပေးအပ်သည့် ကိုယ်စားလှယ်လောင်း အသိအမှတ်ပြုကတ်ပြား ရရှိပြီးဖြစ်သော်လည်း၊ ပြည်ထောင်စုရွေးကောက်ပွဲကော်မရှင် သည် ၂၀၂၅ ခုနှစ် အောက်တိုဘာ ၂၅ ရက် တွင်  ပြည်သူ့ရှေ့ဆောင်ပါတီ (PPP)ဥက္ကဋ္ဌ ဒေါ်သက်သက်ခိုင်အား ကိုယ်စားလှယ်လောင်းစာရင်းမှ ပယ်ဖျက်ခဲ့ကြောင်း ထုတ်ပြန်ခဲ့သည်။

ထို့အတွက်ကြောင့် သူသည် အထွေထွေရွေးကောက်ပွဲ ၂၀၂၅ တွင် ပါဝင်ယှဉ်ပြိုင်ခွင့်ကို လက်လွှတ်ဆုံးရှုံးခဲ့ရသည်။ ပြည်ထောင်စုရွေးကောက်ပွဲကော်မရှင် သည် ဒေါ်သက်သက်ခိုင်အနေဖြင့် သက်ဆိုင်ရာလွှတ်တော်ရွေးကောက်ပွဲဥပဒေပုဒ်မ ၈ (ဃ)ပါ ပြဋ္ဌာန်းချက်နှင့် ငြိစွန်းသောကြောင့် ကိုယ်စားလှယ်လောင်းအဖြစ်မှ ပယ်ဖျက်ခြင်းဟု အကြောင်းပြချက်ပေးခဲ့သည်။ရွေးကောက်ပွဲဥပဒေပုဒ်မ ၈ (ဃ)သည် ရွေးကောက်ပွဲတွင် ရွေးကောက်ခံပိုင်ခွင့်ရှိသူသည် နိုင်ငံတော်နှင့် ပုဂ္ဂလိကသို့ မသင့်လျော်သည့် ပေးရန်တာဝန်များ ကင်းရှင်းသူ ဖြစ်ရမည်ဟု ပြဋ္ဌာန်းထားသည့် ပုဒ်မ ဖြစ်သည်။

### စစ်ဆေးခံရမှု 
၂၀၂၆ ခုနှစ်၊ ဇန်နဝါရီလ ၁၃ ရက်နေ့ ညနေပိုင်းတွင် ဒေါ်သက်သက်ခိုင်နှင့် ပါတီဗဟိုအလုပ်အမှုဆောင်အဖွဲ့ဝင် ဒေါ်ထက်ထက်နိုင်တို့သည်  ရန်ကုန်မြို့ရှိ စားသောက်ဆိုင်တစ်ခု၌ နိုင်ငံခြားသံရုံးတစ်ခုနှင့် တွေ့ဆုံမှုအပြီး နာရီပေါင်း ၂၄ နာရီနီးပါးကြာ ထိန်းသိမ်းစစ်ဆေးခြင်း ခံခဲ့ရကြောင်း ပါတီတာဝန်ရှိသူတစ်ဦး၏ ပြောကြားသည်။ ယင်းနောက် ရွေးကောက်ပွဲကော်မရှင်သည် ၂၀၂၆ ခုနှစ်၊ ဇန်နဝါရီလ ၁၄ ရက်နေ့တွင် ထုတ်ပြန်ချက်တစ်စောင် ထုတ်ပြန်ခဲ့ပြီး ၎င်းတို့နှစ်ဦးအား ကော်မရှင်၏ ခွင့်ပြုချက်မရှိဘဲ ဒီဇင်ဘာ ၁၈ ရက်နေ့က နိုင်ငံခြားသံရုံးတစ်ခုမှ ပုဂ္ဂိုလ်များနှင့် လျှို့ဝှက်တွေ့ဆုံခဲ့သည်ဟု စွပ်စွဲကာ ဖွဲ့စည်းပုံအခြေခံဥပဒေ ပုဒ်မ ၄၀၇၊ ၄၀၈ နှင့် နိုင်ငံရေးပါတီများ မှတ်ပုံတင်ခြင်းဥပဒေပါ နိုင်ငံခြားတိုင်းပြည်ဩဇာခံခြင်းမပြုရန် ပြဋ္ဌာန်းချက်များနှင့် ငြိစွန်းသောကြောင့် ဥပဒေအရ အရေးယူသွားမည်ဖြစ်ကြောင်း ကြေညာခဲ့သည်။

### ပါတီဥက္ကဋ္ဌ အပြောင်းအလဲ 
၂၀၂၆ ခုနှစ်၊ ဇန်နဝါရီလပိုင်းက ဖမ်းဆီးစစ်ဆေးခံရမှုပြီးနောက်ပိုင်း ၂၀၂၆ ဖေဖော်ဝါရီလ ၁၅ ရက်နေ့က ကျင်းပခဲ့သည့် ပြည်သူ့ရှေ့ဆောင်ပါတီ၊ ဗဟိုအလုပ်အမှုဆောင် အစည်းအဝေးအပြီးတွင် ပါတီဥက္ကဋ္ဌ ဒေါ်သက်သက်ခိုင်သည် ဂုဏ်ထူးဆောင်နာယကအဖြစ် ဆက်လက်ရပ်တည်သွားရန် ဆုံးဖြတ်ခဲ့သည်။ အစည်းအဝေး၏ ဆုံးဖြတ်ချက်များအရ ပါတီဥက္ကဋ္ဌအဖြစ် ယခင်က ဒုတိယဥက္ကဋ္ဌဖြစ်သူ ဦးစောဟန်အေးကို ရွေးချယ်တင်မြှောက်ခဲ့ပြီး ဂုဏ်ထူးဆောင်နာယကအဖြစ် ဆက်လက်ပါဝင်ကူညီသွားမည်ဖြစ်ကြောင်း ပါတီဥက္ကဋ္ဌအသစ် ဦးစောဟန်အေးက ရှင်းလင်းပြောကြားခဲ့သည်။ 

## အငြင်းပွားဖွယ်ရာများ
သက်သက်ခိုင်သည် ၎င်းတို့၏ ပြည်သူ့ရှေ့ဆောင်ပါတီတွင် အမျိုးသားရေးအစွန်းရောက်အဖွဲ့ဝင်များကို ၂၀၂၀ အထွေထွေရွေးကောက်ပွဲတွင် ယှဉ်ပြိုင်ရန်ရွေးချယ်မှုများအပြင် အမျိုးသားရေးအစွန်းရောက်ဝါဒီ ဝီရသူ (မစိုးရိမ်) ဦးဆောင်သည့် မဘသအဖွဲ့နှင့် ရင်းနှီးသည့်ဆက်ဆံရေးများကြောင့် အငြင်းပွားဖွယ်များဖြစ်ခဲ့ပေသည်။ သူမ၏ပါတီတွင် မဘသအဖွဲ့ဝင် အနည်းဆုံး ဆယ်ဦးခန့်ရှိသည်ဟုဆိုသည်။

မှတ်ပုံတင်ထားသော ပါတီ (၉၅) ခုမှ ပါတီ (၃၄) ခုက မြန်မာစစ်တပ်ခေါင်းဆောင် မင်းအောင်လှိုင်နှင့် ၂၀၂၀ ရွေးကောက်ပွဲရလဒ်အတွက် အငြင်းပွားဖွယ်တွေ့ဆုံရာတွင်လည်း သက်သက်ခိုင်သည် ပါဝင်ခဲ့၏ ။

ရိုဟင်ဂျာလူမျိုးတုန်းသတ်ဖြတ်မှု မရှိကြောင်းကိုလည်း ငြင်းဆိုခဲ့ကာ စစ်တပ်နှင့်ပူးပေါင်းဆောင်ရွက်ရန် ပြောဆိုမှု၊ စစ်တပ်ကိုထောက်ခံမှု စသည်တို့အပေါ်၌ ဝေဖန်ခြင်းခံရသည်။

၂၀၂၀ ဩဂုတ်လ၌ ထွက်ပေါ်ခဲ့သော အဆိုတော်ယုန်လေး၏ ဒေါ်အောင်ဆန်းစုကြည်ကို လုပ်ကြံရာတွင် စစ်တပ်က ကယ်တင်ရှင်လုပ်သည့် ဂီတဗီဒီယိုအပေါ် အများပြည်သူက ဝေဖန်ရှုတ်ချသော်လည်း သက်သက်ခိုင်က ချီးကျူးထောမနာပြုခဲ့သည့်အတွက် ထပ်မံဝေဖန်ခံရပြန်သည်။ ထိုဗီဒီယိုသည် စစ်တပ်ဝါဒဖြန့်ပုံစံတစ်ခုအဖြစ် အလွန်တရာဝေဖန်ခံခဲ့ရကာ စစ်တပ်နှင့် စစ်တပ်ကျောထောက်ဖြစ်သော ကြံ့ခိုင်ရေးပါတီနှင့် ဆက်စပ်သော ဆိုရှယ်မီဒီယာစာမျက်နှာများက အားပေးအားမြှောက် မြှင့်တင်ပေးခဲ့ကြသည်။ အဆိုပါဗီဒီယိုနှင့်ပတ်သက်၍ သက်သက်ခိုင်က ယုန်လေး၏ အားထုတ်မှုများကို လေးစားကြောင်းနှင့် ၎င်းကိုကျေးဇူးတင်ကြောင်းလည်း ဆိုခဲ့၏ ။

## ကိုးကား 
ကဏ္ဍ:မြန်မာ စီးပွားရေးလုပ်ကိုင်သူများ
ကဏ္ဍ:မြန်မာ့နိုင်ငံရေးသမားများ
ကဏ္ဍ:မြန်မာနိုင်ငံ၏ အမျိုးသမီး ဝန်ကြီးများ